tartuNLP/wikipedia-smugri-20251201 huggingface dataset:
Alonzo Babers

Alonzo C. Babers (s. 31. lokakuuta 1961) on yhdysvaltalainen yleisurheilija ja kaksinkertainen olympiavoittaja Los Angelesin olympiakisoissa 1984. 
Babers syntyi Montgomeryssä, Alabamassa ja opiskeli Yhdysvaltojen ilmavoimien kadettikoulussa 1979–1983. Opiskeluaikanaan hän kilpajuoksun ohessa pelasi yhden kauden ajan amerikkalaista jalkapalloa.
Alonzo Babers nousi maailman huipulle nopeasti. Vielä vuonna 1982 hänen ennätyksensä 400 metrillä oli 45,9, mutta seuraavana vuonna hän juoksi parhaimmillaan 45,07. 
Hän pääsi Yhdysvaltain viestijoukkueeseen yleisurheilun ensimmäisiin MM-kisoihin Helsinkiin. Finaalissa Babers juoksi ensimmäisen osuuden tullen vaihtoon toisena, mutta kolmannella osuudella Willie Smith pudotti kapulan ja ennakkosuosikki Yhdysvallat jäi kuudenneksi.
Seuraavalla kaudella Babersin kehitys jatkui. Yhdysvaltojen olympiakarsinnoissa hän teki välierissä ennätyksensä 44,95 ja juoksi finaalissa taas uuden ennätyksensä 44,86. Olympialaisissa Babers paransi toisissa alkuerissä ennätyksensä lukemaan 44,75 ja voitti lopulta finaalin ajalla 44,27. Vielä loppusuoran auetessa Babers oli vasta neljäntenä. 4×400 metrin viestissä Babers juoksi kolmannen osuuden seuraten Australian Gary Minihania loppusuoran alkuun, jossa meni ohi ja toi kapulan vaihtoon noin kymmenen metrin etumatkalla. Ankkuri Antonio McKay ei pettänyt ja Yhdysvallat voitti kultaa ajalla 2.57,91.
Los Angelesin olympialaisten aikaan Babers oli kadettikoulusta valmistuttuaan ilmavoimien luutnantti. Vain kuukausi olympialaisten jälkeen Babers aloitti lentokoulutuksen ja päätti urheilu-uransa. Hän työskenteli aktiiviupseerina vuosina 1983–1991 ja on edelleen ilmavoimien reserviläinen. Nykyään hän lentää Boeing 777 -koneita United Airlinesin palveluksessa.
Bunpei Shiratori

Bunpei Shiratori (s. 1967) on Kahjot ninjat -sarjan tähdistön jäsen. Ammatiltaan hän on hoitoalan työntekijä. Hän debytoi yhdeksännessä kilpailussa ja epäonnistui kaarevalla seinällä. Kymmenenteen hän ei osallistunut ja 11. kilpailussa hän pääsi toiselle tasolle. Ainoa kerta jolloin hän pääsi finaalin, oli heti seuraava kilpailu, mutta häneltä loppui aika köysikiipeilyssä.
Shiratorilla on oma täysimittainen harjoittelurata kotipihallaan, jossa myös vastaavan amerikkalaisen sarjan finalistit ovat käyneet harjoittelemassa. Lisäksi Shiratori teki historiaa Kahjojen Ninjojen 21. kilpailussa pääsemällä kaikkien aikojen toiseksi vanhimpana toiselle tasolle.
Suoritukset.
Bunpei Shiratorin suoritukset:
Jukka-Pekka Annala

Jukka-Pekka Annala (s. 30. kesäkuuta 1967) on tamperelainen rekrytointiammattilainen, entinen jääkiekkovalmentaja ja TV-psykologi ja Rekrytointipalvelu Sihti Oy:n sekä Armstrong Ammattiturva Oy:n perustaja ja toimitusjohtaja. (Sihti 2009-2020; Armstrong 2021 -&gt;) 
J-P Annala on työskennellyt rekrytoinnin parissa vuodesta 1997 lähtien. Hän on kokenut johdon ja eritysasiantuntijoiden rekrytoija sekä hallitustyöskentelyn ammattilainen.
Vuoden 2009 alussa Annala perusti Jori Vileniuksen kanssa Rekrytointipalvelu Sihti Oy:n.
Sihti on voimakkaasti kasvanut ja alan käytäntöjä muuttanut yritys, joka tarjoaa sekä henkilöstövuokrauksen että rekrytoinnin palveluja.
Rekrytointipalvelu Sihti -konserni myytiin kesällä 2016 sveitsiläiselle Adecco Groupille, joka on maailman suurimpia henkilöstöalan yrityksiä ja noteerattu Zurichin pörssissä. Annala toimi Adeccon maajohtajana 2016-2020.
Loppuvuonna 2021 J-P Annala perusti Armstrong Ammattiturva Oy:n, joka toimii henkilöstöalalla ja pyrkii muuttamaan alan nykyisiä toimintamalleja. Armstrongilla on neljä tytäryhtiötä (Kuopio, Hämeenlinna, Tampere ja Oulu) ja sen pääkonttori sijaitsee Tampereella.
Annala on toiminut hallitustehtävissä Varalan säätiössä 2014-2016, Veljekset Mattila Oy:ssä 2010-2016, Koho Consulting Oy:ssä 2020-2024, MP-yhtymä Oy:ssä 2021-2023.
Jukka-Pekka Annala on vaikuttanut myös suomalaisessa jääkiekossa. Hän on pelaajauransa jälkeen (JoKP 1986–1987; Ilves A-juniorit 1987–1988; Salon Hokki 1988–1990; TuTo 1990–1993, Kokkolan Hermes 1993–1994) työskennellyt päävalmentajana seuratasolla (Hermes A-juniorit 1994–1995, Hermes edustusjoukkue 1995–1997) ja juniorimaajoukkueissa (SJL 1997–2008).
Kaudella 2002–2003 J-P Annala työskenteli Ilveksen SM-liigajoukkueessa toisena valmentajana lokakuun lopusta lähtien yhdessä Teijo Räsäsen kanssa. 
Annala on toiminut Suomen Jääkiekkoliiton nuorisomaajoukkueissa seuraavissa tehtävissä: 
Valmennustehtävien lisäksi Jukka-Pekka Annala on osallistunut Jääkiekkoliiton valmentajien koulutusjärjestelmän kehittämiseen ja valmentajien kouluttamiseen vuosina 1997–2008. (Nuorten Valmentajien Tutkinto NVT; Jääkiekkovalmentajan Tutkinto JVT; Huippuvalmentajatutkinto HVT, sekä Ammattivalmentajatutkinto AmVT ja Valmennuspäällikkö -koulutus 2008). 
Jääkiekkoon liittyviä erityiskoulutuksia Jukka-Pekka Annala on toteuttanut aiheista "Ottelun aikainen pelinjohtaminen" ja "Psyykkinen valmennus jääkiekossa". Hänen Pro Gradu työnsä Turun Yliopiston Psykologian laitokselle vuonna 1995 oli otsikoltaan "Huipputason jääkiekkoerotuomareiden toiminta- ja ajattelustrategiat". Lisäksi Annala on ollut kutsuttu "Key Note Speaker" kahdessa kansainvälisessä jääkiekkoa koskevassa seminaarissa.
Jukka-Pekka Annala oli mukana YLE TV 2:ssa nähdyssä "Suhdekorjaamo" -sarjassa psykologin ja asiantuntijan roolissa syksyllä 2008 ja 2010. Toisena asiantuntijana sarjassa oli psykologi Mirjami Mäkelä. Sarjan tuottajana oli Ari Meriläinen ja toimittajana Jussi Jormanainen. Tammikuussa 2012 TV 2:ssa alkoi sarjan toinen tuotantokausi.
Rock Band 2

Rock Band 2 on EA Distribution julkaisema ja Harmonix Music Systemsin kehittämä rytmipeli, joka on jatkoa pelille "Rock Band". 
Peli julkaistiin Xbox 360:lle 14. syyskuuta 2008, PlayStation 3:lle 19. lokakuuta 2008 sekä PlayStation 2:lle ja Wiille 18. marraskuuta 2008.
"Rock Bandin" tapaan pelissä muodostetaan oma virtuaaliyhtye, jossa neljä pelaajaa voi soittaa eri instrumentteja tai laulaa (kitara, rummut, bassokitara ja laulu). Pelille on julkaistu jatko-osa, "Rock Band 3".
Pelaaminen.
"Rock Band 2":ssa soitetaan kitaralla, rummuilla ja bassokitaralla. Pelaajat seuraavat ruudulla näkyviä nuotteja ja painavat samalla nappeja. Pelissä on myös laulu. Pelissä voi joko pelata yksinpeliä tai moninpeliä. Pelissä on neljä vaikeusastetta: Easy (helppo), Medium (keskitaso), Hard (vaikea) ja Expert (asiantuntija). Rummuilla pelaaminen tapahtuu samalla tavalla ruudulla näkyvien nuottien mukaan rumpujen ja pedaalin hakkaamisella. Laulamisessa seurataan ruudulla vaakasuoraa sanastoa.
Pelimuodot.
"Quick Play" -muodossa valitaan yksinkertaisesti biisilistalta yksi tai useampi biisi, jonka haluaa soittaa yksin tai kaverien kanssa. "World Tour" -muodossa pelaajat voivat luoda oman bändin virtuaalihahmoista, joita voi muokata esimerkiksi ostamalla vaatteita ja muokkaamalla kampausta. World Tour -muodossa pelaajia palkitaan edistymisellä uusilla keikoilla ja faneilla, millä saa avattua lisää keikkoja. Bändille voi myös palkata managereja, jotka antavat bonuksia tiettyihin ominaisuuksiin, kuten palkkaan ja fanien määrään. "Training (harjoittelu), missä pelaajaa opastetaan pelaamiseen. "Score Duel" ja "Tug of War" ovat moninpelimuotoja, missä pelaajien on saatava vastustajaansa isommat pisteet tai yhdessä saada mahdollisimman hyvät pisteet.
Rock Band Store.
"Rock Band" -pelisarjan Xbox 360-, PS3-, Wii- ja PlayStation Portable -versioissa voi ladata rahaa vastaan tai ilmaiseksi lisää kappaleita pelin nettikaupasta, joka tunnetaan nimellä Rock Band Store. Nettikaupassa voidaan käyttää samaa valuuttaa kuin konsolin omien palvelujen kaupoissa, kuten Microsoft Pointseja. Kappaleita voi ostaa yksittäin, biisipaketteina ja kokonaisina albumeina. Ostetuille kappaleille ei ole hyvitystä.
Vastaanotto.
"Rock Band 2" sai hyvää kritiikkiä arvostelijoilta. 1UP.comin arvostelussa kehuttiin peliä ja todettiin pelin olevan "systeemin päivitys". Pelit antoi 92 pistettä ja sanoi pelin olevan "Rokkikuninkaan varmisteleva vuosipäivitys". Peli myi 1.7 miljoonaa kappaletta vuoden 2008 loppuun mennessä. Noin puolet kilpailijansa "in määrästä.
FAW Premier Cup

FAW Premier Cup on Walesin jalkapalloliiton järjestämä cup-muotoinen jalkapallokilpailu. Cup perustettiin vuonna 1997, kun Englannin sarjoissa pelaavat kovatasoisimmat walesilaisjoukkueet eivät enää saaneet osallistua varsinaiseen kansalliseen cup-kilpailuun Walesin cupiin. 
Alun perin cupiin osallistuivat kolme Englannin liigatasolla pelaavaa walesilaisjoukkuetta (Cardiff City, Swansea City ja Wrexham), Merthyr Tydfil sekä neljä Walesin liigan joukkuetta. Kauteen 2001/2002 Merthyr Tydfil osallistui cupiin joka kerta, kun kahta muuta Englannissa liigatason alapuolella pelaavaa walesilaisjoukkuetta, Newport Countya ja Colwyn Bayta, ei kutsuttu mukaan. Sittemmin cupiin on osallistunut kyseisistä kolmesta joukkueesta parhaiten sijoittunut, joka Colwyn Bay ei ole yhdelläkään kertaa ollut.
Kaudella 2004/2005 cup laajennettiin kuudentoista joukkueen kilpailuksi. Mukaan otettiin kolme walesilaista Englannin liigaseuraa (Cardiff, Swansea ja Wrexham), Walesin liigan kymmenen parasta joukkuetta, kaksi parasta joukosta Newport County, Merthyr Tydfil ja Coldwyn Bay, sekä Walesin cupin voittaja. 
Vuonna 2007 välierien häviäjäjoukkueet saivat 25 000 puntaa, loppuottelun hävinnyt osapuoli 50 000 puntaa ja osan TV-sopimusrahoista, ja voittaja 100 000 puntaa. Kaudella 2008/2009 cupia ei pelata BBC Walesin vetäydyttyä sponsoroimasta tapahtumaa.
Pauldingin piirikunta (Ohio)

Pauldingin piirikunta on piirikunta Ohiossa, Yhdysvalloissa, joka on nimetty John Pauldingin mukaan. Sen suurin kylä on Paulding.
Maantiede.
Pauldingin naapuripiirikuntia ovat Defiance pohjoisessa, Putnam idässä, Van Wert etelässä ja Indianan puolella Allenin piirikunnat.
Väestö.
Piirikunnassa oli vuoden 2010 väestönlaskennassa 19 614 ihmistä. Etniset ryhmät jakautuvat valkoisiin, joita on 96,8%, mustiin (1,1%), alkuperäisamerikkalaisiin (0,4%) ja aasialaisiin (0,2%).
Kotitalouden mediaanitulo on 43 683 dollaria ja köyhyysrajan alapuolella oli 13,5% väestöstä 2007–2011 välisenä aikana.
Neustria

Neustria (”Uusi maa”) oli 500–700-luvuilla frankkien valtakunnan läntinen osa (). Se oli itsenäinen kuningaskunta, jonka pääkaupunkina oli Soissons. Neustria muodostui vuonna 511, kun valtakunta jaettiin Klodvigin kuoltua tämän poikien kesken.
Loputtomat sukusodat alkoivat heikentää merovingikuninkaiden vaikutusvaltaa 600-luvulla, ja todellista valtaa alkoivat käyttää niin Neustriassa kuin Austrasiassakin major domukset, mahtavat käskynhaltijat.
Vuonna 687 Austrasian major domus Pipin Heristalilainen löi Neustrian joukot Tertryn taistelussa ja yhdisti valtakunnan itäiset ja läntiset osat.Karolingien kuningashuoneen aikana Austrasia, Neustria ja Burgundi yhdistettiin yhden kuninkaan hallitsemaksi valtakunnaksi, ja Neustria itsenäisenä alueena lakkasi vähitellen olemasta.
Bruno Platter

Bruno Platter (s. 21. maaliskuuta 1944 Ritten, Italia) on Saksalaisen ritarikunnan nykyinen suurmestari. Platter syntyi Rittenissa, Etelä-Tirolin maakunnassa. Hän liittyi ritarikuntaan vuonna 1964 ja hänestä tuli suurmestari 26. elokuuta 2000 sekä apotti 29. lokakuuta 2000.
Luettelo Meksikon valtionpäämiehistä

Tämä on luettelo Meksikon itsenäisyyden ajan valtionpäämiehistä. Ennen vuotta 1821 hallinneet hallitsijat ovat luettelossa Uuden-Espanjan varakuninkaista.
Meksikon sisällissota (1858–1863).
Sisällissota oli Meksikossa valtiollisen hajaannuksen aikaa. Liberaali hallitus johti maata aluksi Guanajuatosta ja myöhemmin Veracruzista käsin. Konservatiivit, jotka vastustivat perustuslakiuudistusta, taas perustivat kilpailevan hallinnon Méxicoon. Konservatiivit kutsuivat maalleen keisariksi Itävallan arkkiherttuan Maksimilianin, ja hajaannus loppui vasta Meksikon toisen keisarikunnan tappioon.
Meksikon toinen keisarikunta (1853–1867).
Meksikon toinen keisarikausi oli oikeasti jatkoa konservatiivien hallinnolle. Liberaalien erillistä hallitusta johti yhä Benito Juárez. Keisarin arvovalta ei ollut häävi, koska kansa piti häntä Ranskan nukkehallitsijana. Maksimilian teloitettiinkin Juárezin määräyksestä vuonna 1867, kun liberaalit olivat päässeet voitolle ja Meksikon valtiollinen hajaannus päättynyt.
Lakeuden Joutsen

Lakeuden Joutsen oli vuosina 1997–2008 ilmestynyt kempeleläinen paikallissanomalehti. Sanomalehti oli vuosina 1981–1996 ilmestyneen paikallissanomalehti Kempeleläisen seuraaja. Lehden toimitus sijaitsi Kempeleen keskustaajamassa. Ensimmäinen numero ilmestyi 2. tammikuuta 1997, ja viimeinen 18. joulukuuta 2008. Vuonna 2008 lehden ilmestymisessä oli muutaman kuukauden tauko. 
Lehti ilmestyi kerran viikossa Kempeleeseen, Hailuotoon, Liminkaan, Lumijoelle, Oulunsaloon, Tyrnävälle sekä Oulun kaupunginosiin Kiviniemelle, Perävainiolle, Iinattiin ja Kaakkuriin. Jakelumäärä oli noin 16 000 kappaletta.
Concert for Bangladesh

Concert for Bangladesh oli kahdesta konsertista koostunut hyväntekeväisyystapahtuma, jonka järjestivät George Harrison ja Ravi Shankar. Se pidettiin elokuun ensimmäisenä päivänä 1971 Madison Square Gardenissa, New Yorkissa. Yleisöä oli 40 000 ihmistä.
Konsertit tulot käytettiin silloisen Itä-Pakistanin alueelta - nykyiseltä nimeltään Bangladesh - pakolaisiksi lähteneiden auttamiseen. Bangladeshin vapaussodan aiheuttama pakolaisongelma oli pahentunut pyörremyrsky Bholan aiheutettua rankkasateita ja tulvia itsenäistymiseen pyrkivällä alueella. 
Konsertissa esiintyivät Harrisonin ja Shankarin lisäksi muun muassa Ringo Starr, Bob Dylan, Eric Clapton, Billy Preston ja Leon Russell. Ajatuksena oli myös koota The Beatles uudelleen yhteen konserttia varten, mutta lähinnä John Lennonin ja Paul McCartneyn vastustuksesta tämä ei toteutunut. Harrison myös vastusti Yoko Onon esiintymistä konserteissa, mikä taas oli Lennonin ehto osallistumiselleen.
Konserteista julkaistiin livealbumi vuoden 1972 vaihteessa ja elokuva myöhemmin samana vuonna. Elokuva ilmestyi DVD-levynä 2005. Tapahtuman tuotto oli 243 418,51 USA:n dollaria, joka lahjoitettiin UNICEFille, kuten myös filmien ja levyn tuotto myöhemmin.
Aleksandra Sokolovskaja

Aleksandra Lvovna Sokolovskaja (; 1872 – 8. maaliskuuta 1938 Alma-Ata) oli venäläinen marxilainen vallankumouksellinen ja neuvostoliittolaisen valtiomiehen Lev Trotskin ensimmäinen vaimo. 
Sokolovskaja oli kotoisin Mykolajivista Ukrainasta. Hän oli naimisissa Lev Trotskin kanssa vuosina 1899–1902. Silloin he olivat vankilassa karkotettuna Siperiaan. Siperiassa he saivat kaksi tytärtä, Zinaida Volkova (s. 1901) ja Nina Nevelson (s. 1902).
Kun Trotski halusi paeta Siperiasta yksin kesällä 1902, Sokolovskaja hyväksyi suunnitelman. Trotskin tavattua tulevan vaimonsa Natalia Sedovan Pariisissa vuonna 1902 he pysyivät kuitenkin yhteydessä ja olivat kirjatovereita. 
Sokolovskajan elämästä vuoden 1902 jälkeen on tiedossa vain vähän. Trotskin varakkaat vanhemmat David ja Anna kasvattivat hänen lapsensa Janovkassa Ukrainassa. 
Sokolovskaja kasvatti lapsenlapsensa Aleksandran vuosina 1932–1935. Hänen tyttärensä Zinaida Volkova sai luvan lähteä maasta vuonna 1931 ja Zinaidan puoliso Zakhar Moglin pidätettiin vuonna 1932. Eräiden lähteiden mukaan Sokolovskaja toimi opettajana ja oli läheinen ystävä Leninin vaimon Nadežda Krupskajan kanssa 1930-luvulla.
Leningradissa eläkeläisenä asunut Sokolovskaja pidätettiin vuonna 1934 ja tuomittiin karkotettavaksi viiden vuoden ajaksi. Hän vietti karkotusajan Omskin alueen Demjanskojen kylässä. Vuonna 1936 Sokolovskaja tuomittiin uudelleen viideksi vuodeksi pakkotyöleirille. Hän kärsi tuomiotaan Kolyman Sevvostlagissa. Toukokuussa 1937 Sokolovskaja lähetettiin Alma-Ataan, jossa Neuvostoliiton korkeimman oikeuden sotakollegio antoi hänelle kuolemantuomion 8. maaliskuuta 1938. Tuomio pantiin toimeen samana päivänä.
Riehu

Riehu on kylä Vesilahden kunnan eteläosassa Urjalan vastaisella rajalla. Riehun naapurikyliä ovat Vesilahden puolella Krääkkiö ja Onkemäki sekä Urjalan puolella Kehro ja Halkivaha. Riehun itäpuolella on pieni Nyberginkylä, joka usein luetaan Riehun osaksi. Riehun kautta kulkee maantie Vesilahdelta Kehrolle. Riehun kohdalla maantiestä erkanevat pikkutiet Krääkkiöön ja Jouttunkulman kautta Halkivahaan.
Kylän länsiosaan ulottuu Ameenjärven itäpää ja kylän itäosassa on pieni Mustalammi. Ameenjärven laskujoki Kravinoja yhtyy Riehussa Jouttunkulmanojan kanssa Riehunojaksi. Kravinoja kaivettiin Ameenjärven laskujoeksi 1800-luvun lopulla, tätä ennen järvi laski hieman lännempänä olevaa Myllyojaa pitkin Riehunojaan.
Riehun vuonna 1921 perustettu koulu lakkautettiin 1960-luvulla. Kylän lapset kuljetettiin aluksi Krääkkiön ja myöhemmin Onkemäen kouluun.
Riehun aktiivinen kyläkerho järjestää erilaisia tapahtumia ja ehostaa kyläkuvaa.
Historia.
Riehun alueella on liikkunut ihmisiä jo lähes 9 000 vuotta sitten. Vanhimpia merkkejä ihmisestä alueella ovat Riehunojan ja Ameenjärven rannoilta löydetyt kivikirveet, vasarakirveskauden aikainen hauta Pikku-Kiilon lähellä ja yksipuinen ruuhi Mustalammilta. Satakunnan ja Hämeen välistä rajaa ja samalla myös Vesilahden etelärajaa määritelleet Soidunkiven ja Kankurijärven rajamerkit tunnetaan jo 1400-luvulta.
Riehun maat kuuluivat Vesilahden kirkonkylän, Järvenrannan ja Kaltsilan talollisille. Perimätiedon mukaan ensimmäinen kiinteä asumus alueella oli metsänvartijan perustama Riehun torppa. Ruotsalaisten sotilastopografien tekemässä Kuninkaan kartastossa 1700-luvulta on Riehun alueella peltojen ja niittyjen ympäröiminä jo useita asumuksia.
Lounès Matoub

Lounès Matoub (24. tammikuuta 1956 – 25. kesäkuuta 1998) oli algerialainen laulaja. Hän kuului berberiväestöön ja oli berberien oikeuksien sekä sekularismin tunnettu puolestapuhuja. Hän oli kotoisin Kabyliaksi kutsutulta kabyyliheimon asuinalueelta Pohjois-Algeriasta.
Matoub aloitti musisoinnin lapsena. Hallitus alkoi hänen kouluaikanaan arabialaistaa valtion koulutusjärjestelmää. Tätä Matoub ei hyväksynyt, sillä koki oman kabyylikulttuurinsa aseman uhatuksi. Virallinen koulutus jäikin häneltä näin ollen vähäiseksi. Ensimmäinen albumi julkaistiin vuonna 1978.
Matoubista tuli vähitellen yksi suosituimmista ja tuotteliaimmista kabyylilaulajista. Epätoivottu poliittinen aktiivisuus saattoi hänet kuitenkin useisiin hengenvaarallisiin tilanteisiin, ja lopulta hänet murhattiinkin Algeriassa.
Maahockeyn SM-sarja

Maahockeyn SM-sarja on maahockeyn korkein sarjataso Suomessa. Miehet ja naisevat pelaavat kumpikin omia SM-sarjojaan varsinaisessa maahockeyssa, sisähockeyssa () ja hockey5 -pelimuodossa. Suomen mestaruuksista pelataan kesäkaudella sekä maahockeyssa että hockey5:ssa ja talvikaudella sisähockeyssä. 
Historia.
Suomeen maahockey saapui Saksassa opiskelleen Erik von Frenckellin mukana vuonna 1915. Samana vuonna painettiin ensimmäinen maahockeyn suomenkielinen sääntökirja sekä pelattiin Suomen ensimmäiset maahockeyottelut. 
Suomessa aloitettiin maahockeyn pelaaminen toden teolla kuitenkin vasta 1950-luvun alussa, kun Suomi oli saanut isäntämaana edustusjoukkueelleen paikan vuoden 1952 Helsingin olympialaisiin.   
Ensimmäisen kerran maahockeyn miesten Suomen mestaruudesta pelattiin vuonna 1951, jolloin kultaa voitti Hämeenlinnan Pallokerho. 
Vuosien 1950–1989 välisenä ajanjaksona maahockeyn SM-sarjan valtikka pysyi pääkaupunkiseudun hockeyseuroilla. 
Hämeenlinnalainen HT-85 hallitsi maahockeyn SM-sarjaa 2000-luvulle tultaessa ja joukkue menestyi myös kansainvälisissä EuroHockey Club Champions -turnauksissa.
HT-85:n menestysvuosien jälkeen turkulainen HC Kilppari on voittanut miesten Suomen mestaruuden kahdeksan kertaa vuosina 2013–2016, 2018–2020 ja 2022. 
Maahockeyn, sisähockeyn ja hockey5 -pelimuodon Suomen mestari vuonna 2019 oli turkulainen HC Kilppari, joka voitti historiallisesti kolmen eri hockey -pelimuodon Suomen mestaruuden saman kalenterivuoden aikana.  
Hallitseva miesten Suomen mestari 2024 on helsinkiläinen Warriors HC, joka voitti mestaruuden myös 2023.
Hockey5:n SM-mitalistit.
Hockey5 -pelimuotoa pelattiin ensimmäistä kertaa kansainvälisillä areenoilla Nanjingin nuorten kesäolympialaisissa vuonna 2014.
Hockey5 -pelimuodon Suomen mestaruudesta pelattiin ensimmäistä kertaa vuonna 2017 SM-viikon yhteydessä.
SM-viikko on Suomen Olympiakomitean järjestämä urheilun monilajitapahtuma, jossa neljän päivän aikana tuhannet urheilijat kilpailevat lajiensa SM-mitaleista.
Petidiini

Petidiini eli meperidiini on vahva kipulääke, keskivahva synteettinen opioidi. Sitä käytetään kipulääkkeenä, etenkin synnytyksen yhteydessä. 
Lihakseen annosteltava petidiinilääkitys on yleisin kipulääke maailmalla synnytyskivun hoitoon, vaikka se ei ole erityisen tehokas ja sillä on tunnettuja haittavaikutuksia äitiin, sikiöön ja vastasyntyneeseen. Se otettiin käyttöön 1940-luvulla morfiinin tilalle. Suomessa sen käyttö on huomattavasti vähäisempää, vuonna 1997 sitä sai 11 prosenttia synnyttäjistä. 
Petidiini kulkeutuu istukan läpi sikiöön ja aiheuttaa muutoksia sykekäyrässä ja EEG:ssä. Se voi aiheuttaa sikiölle muun muassa hengityslamaa ja huonot Apgar-pisteet, ja se säilyy vastasyntyneessä useita päiviä.
Petidiini lamaa sydänlihasta. Se nostaa sykettä ja heikentää sydämen pumppausvoimaa. Sen teho on noin kymmenesosa morfiinin tehosta.
Suomessa petidiinillä on myyntilupa valmistenimellä Pethidine Macure
Krooninen tila

Krooninen tila on pitkäikäinen tai toistuva, usein hitaasti kehittyvä sairaus, kipu tai muu tila. Erityisesti puhutaan kroonisesta sairaudesta. Kroonisen sairauden vastakohta on akuutti eli äkillinen sairaus, joka kestää vain lyhyen ajan. 
Muun muassa Yhdysvalloissa on todettu, että lähes puolella väestöstä on ainakin yksi krooninen sairaus. Yli 65-vuotiaista jopa 90 %:lla on ainakin yksi, 77 %:lla ainakin kaksi kroonista sairautta. Tavallisimpia kroonisia sairauksia ovat niveltulehdus (arthritis), monet hengitysteiden sairaudet, verenpainetauti, veren kohonnut kolesterolipitoisuus sekä muut sydän- ja verisuonitaudit. Kroonisia sairauksia ovat myös diabetes ja osteoporoosi. 
Monet krooniset sairaudet eivät ainakaan varhaisessa vaiheessaan rajoita potilaan työ- tai toimintakykyä eivätkä edes saa häntä tuntemaan itseään sairaaksi. Usein niitä ei voi lainkaan huomata ilman lääketieteellistä diagnoosia. Hoitamattomina monet krooniset taudit kuitenkin vähitellen pahenevat, jolloin kipu yltyy, ja todella pitkän ajan jälkeen nämä taudit voivat jopa tappaa.
Krooninen kipu.
Eräs tyypillinen kroonistunut tila on krooninen kipu. Kipu määritellään krooniseksi silloin, jos sen kesto on pidempi kuin kivun aiheuttaneen kudosvaurion paranemiseen tarvittava aika. Tyypillisesti kipua aiheuttavien kudosvaurioiden paraneminen kestää korkeitaan joitakin kuukausia. Kudosvaurion parannuttua kipu saattaa kroonistua kivun akuuttivaiheen aikana tapahtuneen kipujärjestelmän herkistymisen vuoksi. Muita syitä krooniselle kivulle voi olla myös korjaantumaton nosiseptoreita ärsyttävä tila, esimerkiksi nivelrikko. Myös psyykkiset syyt saattavat aiheuttaa kroonista kipua.
Bossy

Bossy on yhdysvaltalaisen näyttelijän ja poplaulajan Lindsay Lohanin kappale. Se julkaistiin ensimmäisenä singlenä albumilta "Spirit In The Dark" 27. toukokuuta 2008. Kyseistä albumia ei kuitenkaan koskaan julkaistu.
Kappaleen on tehnyt R&amp;B-artisti Ne-Yo.
Hold Your Fire

Hold Your Fire on kanadalaisen rock-yhtyeen Rushin kahdestoista studioalbumi, joka julkaistiin vuonna 1987. Albumi äänitettiin The Manor -studiossa Oxfordshiressä, Ridge Farm -studiossa Surreyssä, Air-studioilla Montserratissa ja McClear Placessa Torontossa.
Geddy Leen (Gary Lee Weinrib) syntetisaattorit ovat merkittävässä osassa albumilla.
"Hold Your Firen" paras listasijoitus oli Billboard 200 -listalla oli 13. ja sen sertifikaatio Yhdysvalloissa (RIAA) on kulta.
Kappaleet.
Musiikin tehneet Geddy Lee ja Alex Lifeson, sanoitukset Neil Peart, ellei toisin mainittu.
Listasijoitukset.
Albumi - Billboard (Pohjois-Amerikka)
Musiikin ystävälliset kasvot

Musiikin ystävälliset kasvot on CMX:n vuonna 1991 julkaisema single. Levyn b-puolella julkaistiin kappale ”Vieraita avaruudesta II”. Single oli yhtyeen viimeinen julkaisu Bad Vugum -levy-yhtiölle. 
Yhtyeen oli alun perin tarkoitus julkaista EP-levy, mutta levy-yhtiön mielestä kaikki kappaleet eivät olleet sopivia julkaistaviksi. Nämä poisjätetyt kappaleet olivat akustinen ”Polyhymnia” ja hidastettu versio ”Vieraita avaruudesta (I)”. Kaikki kappaleet julkaistiin vuonna 2003 "Veljeskunta"-albumin gold-painoksella.
Bad Vugum julkaisi levyn ensi kerran EP-muodossa vuonna 1998 kera alamerkillään Sad Vugum. Tällä levyllä "Musiikin ystävälliset kasvot +5" ovat mukana myös kappaleet ”Venehellä vaskisella” ja ”Vuori”, joita yhtye ei tarkoittanut julkaistaviksi.
Nimikappaleesta ”Musiikin ystävälliset kasvot” on julkaistu uudelleen nauhoitettu versio kokoelmalla "Cloaca Maxima" (1997).
EP-levy on julkaistu myös Svart Recordsin osana kokoelmaa "Kolmikärjen Veljeskunta" (2012).
Aalborg Portland Park

Aalborg Portland Park, tunnetaan myös nimellä Aalborg Stadion, on jalkapallostadion Aalborgissa Tanskassa. Aalborg Portland Park on Tanskan pääsarjajoukkue Aalborg BK:n kotikenttä, jossa joukkue pelaa kotiottelunsa. Stadioninin katsojakapasiteetti on 13 600, joista 8 600 on istumapaikkoja ja 5 000 seisomapaikkoja. Kansainvälisisissä otteluissa katsojakapasiteetti on 10 500, kun kaikkiin katsomoihin asennetaan istuimet.
Dean Stefan

Dean Stefan on yhdysvaltalainen käsikirjoittaja, joka on tehnyt urallaan käsikirjoituksia animaatioihin. Hän aloitteli uraansa draamasarjan Divorce Courtin parissa 1980-luvun lopulla, jonka jälkeen Stefan on työstänyt käsikirjoituksia animaatioihin, kuten The Mask, Nokkapokka, Tosi viilee haamujengi, MiB – Men in Black, He-Man, Dragon Tales, Turtles, Ystäväni Tiikeri &amp; Nalle Puh ja .
Seinäjoen lukio

Seinäjoen lukio on Seinäjoen keskustassa sijaitseva lukio, jonka rehtorina toimii Teijo Päkkilä.
Seinäjoen lukio on luokaton lukio. Opiskelijoita lukiossa on noin 900. Henkilökuntaan kuuluu rehtori ja noin 50 opettajaa. Lukiolla on ystävyyskoulu Pietarissa sekä vuosittaista oppilasvaihtoa Hollantiin.
Koulun historiaa.
Seinäjoen lukion edeltäjinä pidetään aikajärjestyksessä Seinäjoen yhteiskoulua (1913), Seinäjoen yhteislyseota (1930), Seinäjoen tyttölyseota ja Seinäjoen lyseota (1944) sekä Marttilan lukiota (1975). Nykyinen Seinäjoen lukio syntyi Marttilan ja Kivistön lukioiden yhdistämisestä vuonna 1977.
Seinäjoen yhteiskoulu perustettiin vuonna 1913 ja siitä kehittyi yliopistoon johtava koulu. Vuoden 1944 rauhansopimuksen perusteella Sortavalan lyseo siirrettiin Seinäjoelle paikalliseksi poikalyseoksi, jolloin Seinäjoen yhteislyseo muutettiin tyttölyseoksi.
Vuoden 1975 peruskoulu-uudistuksen yhteydessä oppikoulujen keskikoululuokat erotettiin lukioista erillisiksi yläasteen kouluiksi ja lukioluokat yhdistettiin. Seinäjoen lukion aikuislinjan edeltäjä iltaoppikoulu perustettiin 1970. Syksyllä 2006 Peräseinäjoen lukio yhdistettiin Seinäjoen lukioon ja toimi nimellä Etelä-Seinäjoen toimipiste. Peräseinäjoen lukiotoiminta lakkautettiin yhdessä Ylistaron lukion kanssa vuonna 2025.
Seinäjoen yhteiskoulun ja -lyseon rehtorina oli Heikki Laurinmäki. Seinäjoen lyseon rehtoreina olivat Aulis Lietoila ja Paavo Koivusalo. Seinäjoen tyttölyseon rehtoreina olivat Reino Ala-Kulju ja Matti Kujanpää, joka toimi myös Marttilan ja Seinäjoen lukioiden rehtorina. Kivistön lukion rehtorina toimi Martti Muilu. Seinäjoen lukion rehtorina toimi 1983–1997 Esko Palo. Lukion rehtorina ja sen aikuislinjan rehtorina 1997–2018 toimi Tuula Lamminmäki. Nykyisenä lukion ja sen aikuislinjan rehtorina toimii Teijo Päkkilä.
Hvoinaja

Hvoinaja (ven. Хво́йная) on kaupunkimainen taajama ja kaupunkikunta Novgorodin alueella Venäjällä. Se sijaitsee Pesjoen varrella 290 kilometriä Novgorodista itään. Taajama on Hvoinajan piirin keskus. Sen kautta kulkee Pietarin ja Sonkovon välinen rautatie. Asukkaita on 6 100 henkeä (vuonna 2010).
Hvoinajan kunnan pinta-ala on 11,4 neliökilometriä. Se rajoittuu luoteessa ja pohjoisessa Ostahnovon, koillisessa Mintsyn, idässä ja kaakossa Dvorištšin sekä etelässä ja lounaassa Borovskojen maalaiskuntiin. Taajama on kunnan ainoa asutuskeskus.
Paikkakunta on syntynyt rautatien rakentamisen yhteydessä vuonna 1918. Uusi rautatieasema nimettiin seudulla kasvaneen mäntymetsän mukaan (ven. "hvoinyi" ’havupuinen’). Virallisesti taajama on perustettu vuonna 1927. Vuonna 1931 sinne siirrettiin piirikeskus Mintsystä, ja entinen Mintsyn piiri sai nimen Hvoinaja. Vuonna 1935 Hvoinaja sai kaupunkimaisen taajaman statuksen. Toisen maailmansodan aikana se oli tärkeä rautatieliikenteen keskus. Vuonna 1942 Hvoinajan rataosuudelta rakennettiin Kabožan ja Podborovjen välinen yhdysrata.
Hvoinajasta on linja-autoyhteys Borovitšiin ja Novgorodiin. Sen talous perustuu puunhankintaan ja -jalostukseen, elintarviketeollisuuteen ja liikenteeseen. Taajamassa on useita sahalaitoksia, olut- ja virvoitusjuomatehdas, veturivarikko ja muita rautatieliikenteen toimintoja.
Rautatie jakaa Hvoinajan kahteen osaan. Se koostuu etupäässä puutarhapalstojen ympäröimistä omakotitaloista ja matalista asuintaloista. Taajamassa on kaksi keskikoulua, ammattikoulu, kaksi kulttuuritaloa ja kirjastoa, nuorisotalo, kotiseutumuseo, piirisairaala, rautatiesairaala ja Novgorodin alueen lasten tuberkuloosiparantola. Nähtävyyksiin kuuluu puinen kirkko, aseman vesitorni ja höyryveturihalli.
Hvoinajan piiri

Hvoinajan piiri () on kunnallishallintoalue Novgorodin alueella Venäjällä. Vuonna 1927 perustetun piirin pinta-ala on 
3 186 neliökilometriä. Asukkaita on 15 552 henkeä (vuonna 2010).
Maantiede.
Hvoinajan piiri sijaitsee Novgorodin alueen koillisosassa. Se rajoittuu pohjoisessa Leningradin ja koillisessa Vologdan alueisiin sekä kaakossa Novgorodin alueen Pestovon, etelässä Mošenskojen ja Borovitšin ja lännessä Ljubytinon piireihin. Pinta-alasta 82,5 % on metsää, 11,6 % maatalousmaata, 2,7 % vesistöjä ja 2,6 % asuinaluetta.
Tärkeimmät joet ovat Pes, Rattsa ja Koboža. Piirissä on yli 150 järveä, joista suurimmat ovat Gorodno, Igor, Vidimirskoje ja Starskoje.
Hallinnollinen jako ja asutus.
Piiriin kuuluu Hvoinajan kaupunkikunta sekä kymmenen maalaiskuntaa: Antsiferovo, Borovskoje, Dvorištši, Jubileinyi, Kaboža, Migološtši, Mintsy, Ostahnovo, Pes ja Zvjagino. Borin kunta liitettiin Antsiferovoon vuonna 2010.
Hallinnollinen keskus on Hvoinajan kaupunkimainen taajama, joka on piirin ainoa kaupunkiasutus. Siellä asuu 41 % piirin väestöstä. Asutuskeskuksia on yhteensä 150.
Asukasluvun kehitys
Historia.
Seutu kuului vuoteen 1927 saakka Novgorodin läänin Borovitšin kihlakuntaan. Tuolloin perustettiin Leningradin alueeseen kuulunut Mintsyn piiri, joka vuonna 1931 nimettiin uudelleen samalla kun piirikeskus siirrettiin Hvoinajan taajamaan. Vuonna 1944 piiri liitettiin vastaperustettuun Novgorodin alueeseen.
Liikenne, talous ja palvelut.
Piirin kautta kulkee Budogoštšin ja Sandovon välinen rautatie, jolla on Antsiferovon, Sominkan, Rakitinon, Pesin, Hvoinajan, Kušaveran, Kabožan ja Bugryn asemat. Hvoinajasta on maantieyhteydet Borovitšiin, Ljubytinoon ja Pestovoon. Pesissä on yksi Suomenlahdelle johtavan Itämeren öljyputken (BPS-1) pumppuasemista.
Paikallisista elinkeinoista tärkeimpiä ovat liikenne (23,9 % vuonna 2009), kauppa (14,8 %), maa- ja metsätalous (11,6 %) sekä erilaiset julkiset palvelut ja hallinto. Piirissä toimii puunjalostuslaitoksia, hiekkaa, soraa ja turvetta hyödyntäviä yrityksiä, oluttehdas ja leipomo sekä lähinnä maitoa ja lihaa tuottavia maatalousyrityksiä. Yli viidesosa työvoimasta työskentelee piirin ulkopuolella.
Piirissä toimii kahdeksan lastentarhaa, yhdeksän yleissivistävää koulua, kaksi lasten täydennyskoulutuslaitosta ja ammattikoulu. Kulttuurilaitoksia ovat kuntien kulttuuri- ja vapaa-ajankeskukset haaraosastoineen, piirin kirjastolaitos ja kotiseutumuseo. Terveyspalveluihin kuuluvat sairaala, poliklinikka, kolme ensiapuasemaa ja 13 lääkintäasemaa.
Nähtävyydet.
Seudulta on löydetty lukuisia muinaisia asuin- ja hautapaikkoja sekä uhrikiviä. Rakennusmuistomerkkehin kuuluvat maalaiskylien kirkot, kartanoalueet ja vanhat asuintalot sekä Mintsyn entisen paperitehtaan ja sairaalan rakennukset. Migološtšin vuonna 1812 rakennettu kirkko on valtakunnallinen suojelukohde. Historialliset kohteet liittyvät toiseen maailmansotaan.
Paul Josef Cordes

Paul Josef Cordes (5. syyskuuta 1934 – 15. maaliskuuta 2024) oli katolisen kirkon saksalainen pappi. Hänestä tehtiin 24. marraskuuta 2007 yksi kardinaaleista. Hän sai vihkimyksensä papiksi 21. joulukuuta 1961 ja piispaksi 1. helmikuuta 1976. Hän oli luokaltaan kardinaalidiakoni.
Cordes toimi vuosina 1980–1995 paavillisen maallikkoneuvoston varapuheenjohtajana. Vuosina 1995–2010 hän oli paavillisen Cor Unum -neuvoston puheenjohtaja.
Johannes Paavali II nimitti Paavillisen maallikkoneuvoston varapuheenjohtajan Paul Josef Cordesin vastuulliseksi huolehtimaan karismaattisesta uudistuksesta katolisessa kirkossa ja neokatekumenaalisesta tiestä, mitä tehtävää hän hoiti vuoteen 1995 asti.
Borovitšin piiri

Borovitšin piiri () on kunnallishallintoalue Novgorodin alueella Venäjällä. Vuonna 1927 perustetun piirin pinta-ala on 3 155 neliökilometriä. Asukkaita on 68 600 henkeä (vuonna 2012).
Maantiede.
Borovitšin piiri sijaitsee Novgorodin alueen itäosassa Valdain ylängöllä. Se rajoittuu lännessä Novgorodin alueen Okulovkan, luoteessa Ljubytinon, koillisessa Hvoinajan ja idässä Mošenskojen piireihin sekä kaakossa Tverin alueen Udomljan ja etelässä Bologojen piireihin.
Piirin läpi virtaa Ilmajärveen laskeva Msta, jonka jokilaakso jakaa Valdain ylängön kahteen osaan. Muita jokia ovat Mstaan laskevat Kruppa ja Velgija sekä jälkimmäisen sivujoki Bystritsa. Järviä ovat Piros, Peleno, Šeregodro, Ljubanskoje ja Kamenskoje. Hyötykaivannaisiin kuuluvat tulenkestävä savi, kalkkikivi, kvartsihiekka, ruskohiili, turve, hiekka ja sora.
Hallinnollinen jako ja asutus.
Piiriin kuuluu Borovitšin kaupunkikunta ja kymmenen maalaiskuntaa: Jogla, Kontšanskoje-Suvorovskoje, Opetšenski Posad, Perjodki, Progress, Sušani (keskuspaikka Kojegoštša), Sušilovo, Travkovo, Volok ja Železkovo. Hallinnollinen keskus on Borovitšin kaupunki, josta on 176 kilometriä alueen pääkaupunkiin Novgorodiin. 
Borovitši on Novgorodin alueen toiseksi suurin kaupunki. Sen osuus piirin väestöstä on 77,8 %. Asutuskeskuksia on yhteensä 324.
Liikenne, talous ja palvelut.
Piirikeskuksesta on maantieyhteydet Okulovkan kautta Kresttsyyn, Ljubytinon ja Malaja Višeran kautta Spasskaja Polistiin sekä Hvoinajaan, Valdaihin ja Ustjužnaan. Kaupunkiin johtaa Pietarin ja Moskovan väliseltä pääradalta Uglovkassa haarautuva sivurata.
Borovitšin kaupunki on huomattava teollisuuskeskus. Siellä on muun muassa rakennustarviketeollisuutta, metalli-, koneenrakennus- ja laiteteollisuutta sekä puunjalostus- ja elintarviketeollisuutta. Muita elinkeinoja ovat maatalous ja puunhankinta.
Piirissä toimii 36 lastentarhaa, 19 yleissivistävää koulua ja nuorisokeskus. Kulttuurilaitoksia ovat Borovitšin kulttuuritalo, kansantaiteen talo, maaseudun kulttuuri- ja kerhotalot, kaupungin ja piirin kirjastolaitokset sekä lasten taidekoulu. Terveyspalveluihin kuuluvat piirin keskussairaala poliklinikkoineen, tuberkuloosi- ja mielisairaalat, ensiapuasema sekä maaseudun lääkärinvastaanotot ja lääkintäasemat..
Nähtävyydet.
Borovitšilla on historiallisen kaupungin status. Piirissä on 146 arkeologian, 253 rakennustaiteen ja 31 historian muistomerkkiä sekä yksi monumenttitaiteen muistomerkki. Huomattavimpia nähtävyyksiä on Aleksandr Suvorovin kartanomuseo Kontšanskoje-Suvorovskojessa.
Orbital

 
Orbital on vuonna 1989 perustettu brittiläinen elektronisen musiikin yhtye, jonka muodostavat veljekset Paul ja Phil Hartnoll. Duo aloitti elektronisen tanssimusiikin parissa, josta myöhemmin 1990-luvun kuluessa Orbitalin musiikki kehittyi kokeellisempaan suuntaan säilyttäen vaikutteita tanssimusiikista. Orbitalin musiikissa on vaikutteita ambientista, housesta, trancesta ja teknosta sekä he ovat tehneet myös muun muassa elokuvamusiikkia. Yhtyeen nimi tulee Lontoon kehätiestä M25 (engl. muun muassa "orbital motorway M25"), jota pitkin 1980- ja 1990-lukujen vaihteessa yleisesti matkattiin suuriin, usein luvattomiin acid house- ja ravetapahtumiin.
Yhtyeen ensimmäinen merkittävä julkaisu oli tanssimusiikkipitoinen single "Chime", josta tuli myöhemmin jonkinlainen klassikko. Ensimmäiset kaksi studioalbumia julkaistiin nimettöminä vuosina 1991 ja 1993. Kolmas albumi "Snivilisation" nousi monien kriitikoiden listoilla yhdeksi vuoden 1994 parhaista teknolevyistä. Tämän jälkeen Orbital julkaisi vielä neljä muuta studioalbumia ja muun muassa suurimmat hitit -tyylisen kokoelman. Live-keikkoja yhtye on tehnyt muun muassa Glastonburyn festivaaleilla, Tribal Gathering -tapahtumassa ja Woodstock 1994 -festivaaleilla. 
Orbital lopetti toimintansa vuonna 2004, minkä jälkeen Hartnollin veljekset jatkoivat muiden musiikkihankkeiden parissa. Viisi vuotta myöhemmin he kuitenkin alkoivat jälleen esiintyä yhdessä myös Orbitalina. Tauon jälkeen yhtye on julkaissut kolme studioalbumia.
Mošenskoje

Mošenskoje () on kylä, maalaiskunta ja Mošenskojen piirin hallinnollinen keskus Novgorodin alueella Venäjällä. Se sijaitsee Mstan sivujoen Uverin varrella 243 kilometriä Novgorodista itään. Asukkaita on 2 700 henkeä (vuonna 2008).
Kunnan pinta-ala on 4,8 neliökilometriä. Mošenskojen kylä on sen ainoa asutuskeskus. Sitä ympäröivät Kirovskojen ja Kalininskojen kunnat.
Novgorodin Bežetskin viidennekseen kuulunut kylä mainitaan ensimmäisen kerran vuonna 1581. Sen kautta Uverjokea pitkin kulki aikoinaan Volgan ja Ilmajärven yhdistänyt reitti, joka ohitti Mstajoen vaaralliset kosket. Mošenskoje oli pogostan ja myöhemmin volostin keskus. Leningradin alueeseen kuulunut Mošenskojen piiri on perustettu vuonna 1927. Vuonna 1944 se liitettiin vastaperustettuun Novgorodin alueeseen.
Mošenskojesta on maantieyhteys Borovitšin ja Pestovon väliselle valtatielle. Lähimmät rautatieasemat ovat Borovitšissa ja Hvoinajassa. Kylässä toimii leipomo, meijeri, huopatossutehdas sekä joukko pieniä puunjalostusyrityksiä. Maataloutta edustavat asukkaiden henkilökohtaiset aputaloudet, jotka tuottavat maitoa, lihaa, viljaa ja perunaa.
Kylän palveluja ovat kaksi lastentarhaa, keskikoulu, lasten kerhotalo ja taidekoulu, nuorison vapaa-ajankeskus, kansantaidekeskus, elokuva- ja konserttisali, piirin keskuskirjasto, lastenkirjasto, posti, piirisairaala ja vanhainkoti. Vähittäiskauppaa harjoittaa piirin kulutusosuuskunta sekä joukko yksityisyrittäjiä.
Uverjoki jakaa kylän itä- ja länsiosaan. Se koostuu etupäässä puutarhapalstojen ympäröimistä yksikerroksisista puutaloista. Nähtävyyksiä ovat vuonna 1787 rakennettu pyhän Nikolauksen kirkko sekä 1800-luvulta peräisin olevat Kruglikin ja Božerjanovin kartanot. Mošenskojen kotiseutumuseo esittelee alueen perinteistä kansankulttuuria. Kulttuuritalossa toimii taidegalleria.
Joensuun konservatorio

Joensuun konservatorio on musiikkioppilaitos, jossa opetusta annetaan ammatillisella linjalla ja musiikkiopistossa. Ammatillisella linjalla voi suorittaa toisen asteen ammatillisen tutkinnon. Musiikkiopistossa on musiikkiopisto-opetuksen lisäksi musiikkileikkikoulu ja musiikkikerho.
Konservatorion päätoimipaikka on Joensuun keskustan tuntumassa Yliopistokadulla Carelia-talon yhteydessä, jossa uudet tilat otettiin käyttöön joulukuussa 2021. Aikaisemmin oppilaitos toimi Rantakadulla kahdessa rakennuksessa, entisessä kauppaoppilaitoksessa ja kirjastossa.
Konservatorion rehtorina toimii Otto Korhonen.
Joensuun Konservatorion aikaisempi päärakennus oli Unto Tupalan piirtämä ja se oli valmistunut kauppaoppilaitokseksi 1957. . Kuvassa näkyvä rakennus on Magnus Schjerfbeckin suunnittelema vuodelta 1913 . Se on toiminut tyttökouluna ja Joensuun pääkirjastona ennen kuin konservatorion toimintaa laajennettiin myös siihen pääkirjaston muutettua laajempiin ja uusiin tiloihin.
Pure Fucking Armageddon

Pure Fucking Armageddon on norjalaisen black metal -yhtye Mayhemin tunnettu demo ja ensimmäinen virallinen julkaisu. Se äänitettiin ja julkaistiin vuonna 1986. Demon a-puoli sisältää varhaisen harjoitussession nimeltä "Voice Of A Tortured Skull" ja B-puoli myöhemmästä harjoitussessiosta ilman jälkiäänityksiä taltioidut instrumentaaliversiot Mayhemin omista kappaleista. Demosta tuli nopeasti kulttiainesta ja se on vielä nykyäänkin black metalin toisen aallon tärkeimpiä ensijulkaisuja.
Kappaleet.
A-puoli: "Fuck"
B-puoli: "Off"
Larry DiTillio

Lawrence "Larry" G. DiTillio (15. helmikuuta 1940 – 16. maaliskuuta 2019) oli yhdysvaltalainen käsikirjoittaja, joka tunnetaan parhaiten työstään "Babylon 5" -televisiosarjan parissa 1990-luvulla. Ennen sitä hän oli mukana käsikirjoittamassa jaksoja 1980-luvun "He-Maniin" ja . DiTilliolle tarjottiin myös mahdollisuutta käsikirjoittaa jaksoja "Super He-Maniin", mutta hän kieltäytyi, koska ei pitänyt sarjan uudesta tyylistä, joka oli kaukana sarjan alkuperäisestä ideasta. Myöhemmin DiTillio palasi takaisin He-Manin pariin, kun sarjasta tehtiin samanniminen uusi sarja "He-Man".
Elämäkerta.
DiTillio opiskeli elokuva-alaa aluksi neljä vuotta New Yorkin yliopistossa ja myöhemmin kaksi vuotta UCLA:ssa, jonka jälkeen hän lähti etsimään itselleen agenttia. Pitkän etsinnän päätteeksi DiTillio löysi naisagentin, joka suostui lukemaan hänen käsikirjoituksia ja muutaman kuukauden kuluttua DiTillio sai ensimmäisen tilaisuuden kirjoittaa käsikirjoituksen elokuvaan "The Last Porno Flick". Kuitenkin vasta 13 vuotta myöhemmin hän kykeni elättämään itsensä käsikirjoittajana. DiTillio on ollut myös Writers Guild of American jäsen vuodesta 1973 lähtien.
Nuori Hannibal (elokuva)

Nuori Hannibal ("Hannibal Rising") on vuonna 2007 valmistunut elokuva, jonka päähenkilönä nähdään Thomas Harrisin romaaneista tuttu sarjamurhaaja Hannibal Lecter. Elokuva perustuu samannimiseen romaaniin vuodelta 2006, ja sen tapahtumat sijoittuvat Lecterin nuoruuteen ennen elokuvien "Uhrilampaat" ("The" "Silence of the Lambs"), "Hannibal" ja "Punainen lohikäärme" ("Red Dragon") tapahtumia.
Juoni.
Elokuvan tapahtumat alkavat vuodesta 1944. Kahdeksanvuotias Hannibal Lecter (Aaran Thomas) elää vauraan aatelisukunsa omistamassa linnassa Liettuassa, kunnes toisen maailmansodan taistelut yltävät sinne. Hannibal perheineen pakenee metsän laitamilla sijaitsevaan mökkiin, jossa he aikovat oleskella kunnes on turvallista palata kotiin. Puna-armeijan panssarivaunu tulee mökille täyttämään vesisäiliöitä kunnes se joutuu taisteluun paikalle osuneen saksalaislentokoneen kanssa. Oheisessa taistelussa Hannibalin isä ja äiti menehtyvät, mutta hän jää itse eloon pikkusiskonsa Mischan (Helena-Lia Tachovská) ohella. Hannibal joutuu asumaan mökissä siskonsa kanssa talven yli kunnes joukko liettualaisia SS-sotilaita valtaa heidän talonsa saadakseen lämpöä ja ruokaa. Ruokaa ei kuitenkaan ole, ja lopulta sotilaat tekevät äärimmäisen teon ja surmaavat Mischan syödäkseen hänet. Hannibal itse selviää kunnes puna-armeijan joukot pelastavat hänet myöhemmin.
Tarina jatkuu vuodesta 1952, jolloin teini-ikäiseksi kasvanut Hannibal (Gaspard Ulliel) elää orpokodissa, joka on perustettu hänen vanhempiensa linnaan. Hannibal tappaa myös yhden kiusaajistaan, josta tulee samalla hänen ensimmäinen uhrinsa. Tämän jälkeen Hannibal pakenee Ranskaan setänsä Robertin ja tätinsä Murasakin (Gong Li) kartanoon. Robert on kuitenkin kuollut jo vuotta aiemmin, joten Hannibal tyytyy elämään Murasakin kanssa. Murasaki opettaa hänelle miekkailua. Hannibal menestyy myös opinnoissa erinomaisesti ja hän pääsee opiskelemaan lääketiedettä nuorimpana koskaan Ranskassa, erikoisalanaan anatomia.
Murasaki saa ainutlaatuisen paikan Hannibalin sydämessä, ja lopulta Hannibal murhaa tämän vuoksi erään teurastajan, joka loukkasi Murasakia. Hannibalin mieltä painavat kuitenkin edelleen sotarikolliset, jotka söivät hänen sisarensa. Tämän vuoksi hän palaa vielä kerran mökkiin, jossa hänen siskonsa kuoli ja löytää SS-miesten tuntolevyt, joiden perusteella alkaa yksitellen tappaa heitä.
Viktor Markin

Viktor Fjodorovits Markin (), s. 23. helmikuuta 1957 Oktyabrskyn kylässä, Ust-Tarkskyn piirikunnassa, Novosibirskin läänissä ) on entinen neuvostoliittolainen yleisurheilija ja kaksinkertainen olympiavoittaja Moskovan olympialaisissa 1980.
Valmistuttuaan lukiosta Markin muutti Novosibirskiin opiskelemaan lääketiedettä. Markin aloitti yleisurheilun vasta 19-vuotiaana yliopistossa, jossa häntä valmensi Aleksandr Bukhashjev. Markin oli varsin tuntematon aina Moskovan olympialaisiin asti, eikä häntä mainittu edes Neuvostoliiton olympiaehdokkaita käsittelevässä esittelykirjassa, johon oli otettu peräti kuusi muuta 400 metrin juoksijaa. 
27. huhtikuuta 1980 Markin juoksi Sotšissa ennätyksensä 46,96. Heinäkuun alussa hän juoksi tulevalla olympiastadionilla ajan 45,34. Olympiafinaalissa Markin oli puolimatkassa vasta viidentenä ja loppusuoran auetessa neljäntenä kolmisen metriä jäljessä johdossa ollutta DDR:n Frank Schafferia. Edellä olleiden kangistuessa Markin ja Australian Richard Mitchell ohittivat heidät Markinin voittaessa ajalla 44,60, vajaata sekuntia entistä ennätystulostaan paremmalla suorituksella. Toisen kultamitalinsa Markin voitti 4x400 m viestijuoksussa voittaen loppukirikamppailussa DDR:n ankkurin, 400 metrin aitajuoksun voittajan Volker Beckin.
Olympialaisten jälkeen Markin keskittyi saattamaan lääketieteen opintonsa loppuun ja teki paluun kaksi vuotta myöhemmin EM-Ateenassa. Siellä hän saavutti pronssia sekä 400 metrillä että pitkässä viestissä. Seuraavana vuonna Markin karsiutui niukasti finaalista Helsingin MM-kisoissa, mutta oli Neuvostoliiton voittoisan joukkueen ankkurina 4x400 metrillä. Markin lopetti kilpaurheilun kuultuaan Neuvostoliiton päätöksestä boikotoida Los Angelesin olympialaisia.
Hamlet (vuoden 1948 elokuva)

Hamlet on vuonna 1948 valmistunut brittiläinen elokuvasovitus William Shakespearen näytelmästä "Hamlet". Laurence Olivier sovitti näytelmästä käsikirjoituksen, tuotti ja ohjasi elokuvan, ja näytteli siinä sekä pääosaa että Haamun ääntä (hän muutti ääntään nauhurin avulla). Tyylillisesti elokuva oli lähinnä filmattua teatteria, mutta siinä oli joitakin kokeellisia kamerakulmia. 
Elokuva sai neljä Oscaria, joiden joukossa olivat Oscarit parhaasta elokuvasta ja parhaasta miespääosasta.
Tämä elokuva valittiin 1900-luvun vaikuttavimpien brittiläisten elokuvien joukkoon BFI:n kyselyssä vuonna 1999. "The New York Timesin" kriitikot valitsivat vuoden sen vuonna 2004 yhdeksi kaikkien aikojen tuhannesta parhaasta elokuvasta maailmassa.
Näyttelijät.
Lähde:
Joel (jalkapalloilija)

Joel Camargo (18. syyskuuta 1946 Santos, São Paulo – 23. toukokuuta 2014 Santos, São Paulo) oli brasilialainen jalkapalloilija ja maailmanmestari.
Seurajoukkueurallaan hän edusti seuraavia joukkueita:
PSG:ia hän edusti vain kahdessa ottelussa.
Joel pelasi puolustajana Brasilian jalkapallomaajoukkueessa, joka voitti kultaa Meksikon MM-kilpailuissa 1970. Kaikkiaan hän edusti maataan 27 kertaa virallisissa otteluissa vuosien 1964 ja 1970 välillä.
Paulo Mendes Campos

Paulo Mendes Campos (28. helmikuuta 1922 Belo Horizonte, Brasilia – 1. heinäkuuta 1991 Rio de Janeiro, Brasilia) oli brasilialainen kirjailija ja toimittaja. Hän käänsi portugaliksi englannin- ja ranskankielistä kirjallisuutta, muun muassa William Shakespearea.
Kulje tietäni

Kulje tietäni () on vuonna 1944 ensi-iltansa saanut Leo McCareyn ohjaama yhdysvaltalainen komediamusikaali. Elokuvan pääosassa on Bing Crosbyn näyttelemä nuori pappi, jonka uusista metodeista Barry Fitzgeraldin esittämä vanha pappi ei pidä.
Elokuva voitti seitsemän Oscaria, joiden joukossa olivat palkinnot parhaasta elokuvasta ja parhaasta miespääosasta. Se oli kaikkiaan kymmenen Oscarin ehdokkaana. Sekä Crosby että Fitzgerald saivat Oscarin suorituksessaan. Fitzgerald oli ehdokkaana kahdessa kategoriassa samasta elokuvasta, jonka takia sääntöjä muutettiin vuoden 1944 Oscar-gaalan jälkeen. New Yorkin elokuvakriitikot valitsivat vuonna 1944 Fitzgeraldin parhaaksi näyttelijäksi, Leo McCareyn parhaaksi ohjaajaksi ja "Kulje tietäni" parhaaksi elokuvaksi.
Augustin Bea

Augustin Bea (28. toukokuuta 1881 – 16. marraskuuta 1968) oli saksalainen jesuiitta. Hänet vihittiin papiksi 25. elokuuta 1912 ja piispaksi 19. huhtikuuta 1962. Hän oli yksi katolisen kirkon kardinaaleista vuodesta 1959. Hän osallistui vuoden 1963 konklaaviin ja Vatikaanin toiseen kirkolliskokoukseen. Hän toimi kuolemaansa saakka Kristillisen yhteyden edistämisen paavillisen neuvoston puheenjohtajana.
Bea oli merkittävä eksegeetikko.